EN\_Ljubomir Moravac website story 7 February 2018 CHECKED PK PPI SUMMARY HEADLINE\_FR

(In Slovenian)

“Izgubil sem roko, pa sem še vedno del nogometa …”

POVZETEK

Mlademu Srbu Ljubomiru Moravcu je ljubezen do nogometa pomagala, da si je opomogel po izgubi spodnjega dela leve roke, zaradi katere je končal svojo obetavno vratarsko kariero, obenem pa je našel novo prihodnost v vlogi nogometnega sodnika.

GLAVNO BESEDILO

Vsak mesec se UEFA v sklopu svoje kampanje #EqualGame osredotoči na enega igralca ali igralko iz ene od svojih 55 nacionalnih zvez - članic. Ta oseba bo vzgled, kako nogomet spodbuja vključevanje, dostopnost, in raznolikost. Njena zgodba bo ponazorila, kako lahko vsak igra in uživa v nogometu ne glede na svojo invalidnost, versko prepričanje, spolno usmerjenost, ter narodnostno in družbeno poreklo.

Za Ljubomirja Moravca je bil nogomet ogromna zdravilna sila, ki mu je pomagala, ko se je spoprijel s posledicami tragedije.

Enaindvajsetletnik iz Srbije je upal na uspešno kariero nogometnega vratarja pri slovenskem klubu NK Maribor, ko je bil leta 2016 udeležen v prometni nesreči. V njej sta njegova soigralca izgubila življenje, njega pa je čakala prihodnost z delno amputirano levo roko.

Kaj lahko bi se zgodilo, da bi mu ta dogodek strl duha, a se je zgodilo ravno nasprotno. Pogum, ponos, pozitiven odnos in predvsem ljubezen do nogometa so bili ključni dejavniki na Ljubomirjevi poti do okrevanja. Nogomet, ta šport, ki sprejme vsakogar, mu je nudil upanje, uteho in tolažbo ter moč za okrevanje in nadaljevanje življenjske poti. Zdaj se uri za nogometnega sodnika. V igri, ki jo ima rad, je ponovno našel svoje mesto.

Ljubo, ki izvira iz Niša, je začel brcati žogo pri petih letih. Je član nogometne družine. Njegov oče in stric sta bila navdušena igralca. Njegov brat Ranko, igralec sredine igrišča, je zbral nekaj nastopov v srbskih mladinskih reprezentancah. “Nogomet je bil vedno del mojega življenja,” pravi Ljubo.

Izkazal se je za obetavnega vratarja, navdih za to igralno mesto pa je dobil od strica, ki je bil prav tako čuvaj mreže. Pri šestnajstih letih se je preselil z očetom, ki je bil oglednik za nogometnimi talenti, in Rankom, v Maribor v Sloveniji. Sčasoma se je pridružil domačemu klubu NK Maribor, kjer je Ranko že podpisal poklicno pogodbo, in začel nastopati v klubskih mladinskih ekipah. Brata sta bila nekaj časa celo soigralca v klubski B ekipi, Ljubo pa je željno skušal doseči Rankovo raven.

V sezoni 2014/15 je bil Ljubo član moštva NK Maribor, ki je nastopalo v UEFA mladinski ligi. Užival je na gostovanjih v Angliji, na Portugalskem in v Nemčiji, kjer so bili tekmeci Maribora Chelsea, Sporting Clube de Portugal in Schalke 04. Njegove velike sanje so bile, da mu uspe kot poklicnemu vratarju.

“Ko sem končal srednjo šolo, sem se odločil, da se posvetim le nogometu. Ves svoj čas sem namenil nogometu in si z njim skušal zagotoviti preživetje. To je bila moja največja želja.”

Toda 2. avgusta 2016 se je njegovo mlado življenje obrnilo na glavo. “Zbudil sem se pripravljen za trening in pojedel sem zajtrk,” se spominja. “Šel sem na trening, v slačilnici smo se vsi smejali. Vse je bilo pozitivno in normalno. Bil je povsem običajen dan ...”

Po treningu so se Ljubo in trije njegovi soigralci – napadalec Zoran Baljak, bočni branilec Damjan Marjanović in branilec Žiga Lipušček – z avtom odpeljali iz vadbenega centra. Kmalu za tem je avto trčil v semafor.

Zoran in Damjan sta umrla na kraju nesreče. Žiga je utrpel lažje poškodbe. Ljuba je vrglo iz avta. Nezavestnega so ga prepeljali v bolnišnico, kjer je prebil več dni v komi. Njegova leva roka je bila hudo poškodovana in zdravniki so bili primorani del roke amputirati.

Ljubomirjev svet se je dramatično spremenil. Takrat je na plan prišla njegova prirojena pozitivna nrav. “Moral sem se prilagoditi novemu življenju,” pravi. “Ni tako težko, kot nekateri mislijo. Preprosto moraš biti dovolj močan.”

Ob podpori ljubeče družine se ni želel vdati samopomilovanju. “Rekel sem si, da je pred menoj še celo življenje in imam priložnost, da še kaj ustvarim iz njega.”

V Ljubovem okrevanju je nogomet imel temeljno vlogo. “Dal mi je določeno miselnost. Bil sem športnik, ki se je vedno hotel izkazati,” primerja svojo neustrašno voljo za okrevanje po nesreči s tekmo, v kateri je moral zmagati.

Stalno se spominja oskrbe, ki jo je v težkih trenutkih prejel v klubu. “NK Maribor je kot moja druga družina,” poudarja. “Vedno so bili ob meni in skušali najti načine, kako mi pomagati. Tudi moji prijatelji so mi bili ob strani in to je bilo neprecenljivo.”

Po začetnem obdobju negotovosti, se je Ljubo odločil, da želi na nek način ostati v nogometu. “Če živiš za nogomet, ti bo nogomet zmeraj pomagaI,” pojasni. V klubu so mu predlagali, da se udeeži sodniškega tečaja in odprla se mu je nova nogometna pot. .

V zadnjih nekaj mesecih si je nabiral izkušnje, še posebej s sojenjem na otroških tekmah. Nov izziv ga napaja z energijo. “Po nesreči nisem videl načina, kako bi lahko nadaljeval z nogometom,” priznava. “Mislil sem, da je to konec moje nogometne kariere. Toda našel sem povratek.”

“Vse to je zame še novo. Nisem več igralec, sem pa sodnik. Odločen sem, da nadaljujem po tej poti.”

Do izraza prihajata Ljubova prirojena odločnost in želja po uspehu: “Želim izkusiti in doseči kar največ v svojem življenju. Menim, da sem sposoben uspeti. Preživel sem [nesrečo] in ta privilegij me žene, da mislim pozitivno.”

Ljubo v celoti podpira vrednote, ki so vtkane v kampanji UEFA’s #EqualGame. “Verjamem, da je prav vsak lahko del nogometa,” zatrjuje. “Ni pomembno, kdo si. IzgubiI sem roko, pa sem še vedno del nogometa. Zares sem prepričan, da je nogomet odprt za vse.”